Esimese itaallannana suure slämmi turniiril võidutsenud Francesca Schiavone lõpetas 38-aastasena profikarjääri.
"See on minu elus väga tähtsaks hetkeks," sõnas endine maailma neljas reket pressikonverentsil. "Jõudsin otsusele tennisega hüvasti jätta oma südames, sest mu pea ütles: "mine väljakule, võitle". Aga ma olen oma karjääri, oma elu üle õnnelik."
22 aastat WTA karussellis veetnud Schiavonest sai esimene Itaalia naistennisist, kes võitnud suure slämmi turniiri. 2010. aasta Prantsusmaa lahtiste finaalis alistas ta Samantha Stosuri. 2011. aasta jaanuaris tõusis ta WTA tabelis karjääri kõrgeimale, neljandale kohale. "18-aastasena oli mul kaks unistust," sõnas itaallanna. "Esimene neist oli võita Prantsusmaa lahtised ja teine jõuda maailma kümne parima sekka. Ma täitsin nad mõlemad ja seega olen ma väga õnnelik."
Schiavone oli ka edukas paarismängija, jõudes poolfinaali kõigil neljal suure slämmi turniiril. 2008. aastal jõudis ta koos austraallanna Casey Dellacquaga Prantsusmaa lahtistel ka finaali, kus jäädi alla Hispaania paarile Anabel Medina Garrigues - Virginia Ruano Pascual.
Toimetaja: Anders Nõmm